O‘zbekiston tibbiyot muassasalarida birinchi marta havoni 99,9 foizgacha steril holatga keltirish tizimi tatbiq etildi

Akademik V.Vohidov nomidagi Respublika ixtisoslashtirilgan xirurgiya markazining operatsion majmualari havoni 99,9 foizgacha steril holatga keltirish tizimi bilan ta’minlandi. Bunday tizim O‘zbekiston tibbiyotida birinchi marta qo‘llanilmoqda, deb xabar berdi Sog‘liqni saqlash vazirligi axborot xizmati.

O‘zbekiston Prezidenti Shavkat Mirziyoyevning bevosita tashabbusi bilan akademik V. Vohidov nomidagi Respublika ixtisoslashtirilgan xirurgiya markazining barcha operatsion majmualari Yevropa standartlari talablari asosida qaytadan rekonstruksiya qilindi. Bu ezgu maqsad uchun davlat budjetidan 12 milliard so‘m mablag‘ ajratildi.
Ixtisoslashtirilgan tibbiy xizmatni rivojlantirish, bu yo‘nalishga zamonaviy texnika va texnologiyalarni olib kirish va davolashning eng ilg‘or usullarini amaliyotga tatbiq etish zamonaviy tibbiyot oldida turgan dolzarb masalalardan biri. Mana shu maqsadda, Prezidentimiz Shavkat Mirziyoyev tashabbusi bilan xirurgiya markazimiz Fransiya va Italiyada ishlab chiqarilgan ventilatsiya va konditsionerlash kabi jarayonlarni dunyo standartlari talablari darajasida boshqaruvchi texnikalar hamda murakkab operatsiyalarni o‘tkazish uchun zarur bo‘lgan uskunalar bilan jihozlandi. To‘g‘risini aytganda, markazda juda katta ish amalga oshirildi. Uning ko‘lamini yaxshiroq anglash uchun birgina misol keltiraman: markazimizda yiliga 8 mingga yaqin yuqori texnologik, murakkab va miniinvaziv operatsiyalar bajariladi.
Mirjamol Zufarov, Respublika ixtisoslashtirilgan xirurgiya markazi direktor o‘rinbosari 

Bugungi kunda yurak va qon tomirlarida sun’iy qon aylanish sharoitida bajariladigan ochiq operatsiyalar, ayniqsa yangi tug‘ilgan chaqaloqlarda tug‘ma nuqsonlarni davolash kabi o‘ta murakkab operatsiyalar o‘tkazilmoqda. Operatsiyalarnining muvaffaqiyatli chiqishida sharoit katta rol o‘ynaydi. Bugun o‘rnatib berilgan ventilatsiya, konditsionerlash tizimi yordamida operatsiya xonasiga uzatiladigan havo uch bosqichli jarayonda tozalanadi. Uchinchi tozalashdan keyin havo 99,9 foizgacha steril holatda bo‘ladi. Bunday sharoitda jarrohlik amaliyotini o‘tkazish uning muvaffaqiyatli chiqishini ta’minlab, ko‘plab asoratlarning oldini olish imkoni yaratmoqda.
2012-yilda akademik V.Vohidov nomidagi Respublika ixtisoslashtirilgan xirurgiya markazida zamonaviy kardioxirurgiya majmuasi qurib, foydalanishga topshirilgan edi. To‘rt qavatli mazkur majmua kardoxirurgiya yo‘nalishida foydalanadigan zamonaviy texnika va texnologiyalar bilan ta’minlangan. Majmuaning birinchi qavatida kuniga ikki yuz nafar bemorni tibbiy ko‘rikdan o‘tkazishga mo‘ljallangan poliklinika, qon quyish stansiyasi, statsionar sharoitda davolanadigan bemorlarni qabul qilish xonasi, ikkinchi qavatida yangi tug‘ilgan chaqaloqlardan uch yoshgacha bo‘lgan bolalarning tug‘ma yurak nuqsonlarini davolash bo‘limi hamda angiografik jarrohlik xonalari mavjud.

Muassasaning uchinchi qavatida kardioxirurgiya bo‘limining palata, gemodializ va transplantatsiya bo‘limlari, klinik-diagnostika laboratoriyasi hamda diagnostika xonalari joylashgan. To‘rtinchi qavatda esa reanimatsiya bo‘limi va kardiojarrohlik xonalari mavjud.
Markaz xodimlarining ma’lum qilishicha, kelajakda odam a’zolari transplantatsiyasiga oid qonun kuchga kirsa, markaz jigar, buyrak, o‘pka va yurak transplantatsiyasini o‘tkazishga tayyor.